b'\n_START_ARTICLE_\nSvingk\xc3\xb8lle\n_START_PARAGRAPH_\nSvingk\xc3\xb8ller eller halterer er et par vedheng man finner p\xc3\xa5 forkroppen (thorax) hos tovinger (mygg og fluer). Disse k\xc3\xb8lleformede organene er egentlig et redusert andre (bakre) vingepar og har rester av et \xc3\xa5renett. N\xc3\xa5r insekter flyr, svinger de opp og ned i stor hastighet, og det er ofte svingk\xc3\xb8llene, ikke vingene, som lager den h\xc3\xb8yfrekvente summelyden n\xc3\xa5r fluer og mygg flyr. Man antar at svingk\xc3\xb8llene kan fungere som et balanseorgan, en gyro. Svingk\xc3\xb8ller finnes ogs\xc3\xa5 hos gruppen viftevinger (Strepsiptera), men her er de dannet fra det f\xc3\xb8rste (fremre), ikke det andre vingeparet.'